АҞӘА, жьҭ 16 — Спутник Аԥсны. Рауль Ҳаџьымбеи Денис Царгәыши раԥхьа еидныҳәалеит. Аԥсны Ахада Денис Царгәыш идиныҳәалеит Адунеи Ачемпионат аҿы иигаз аиааира, наҟ-наҟгьы ақәҿиарақәеи агәабзиареи изеиӷьаишьеит. Денис Царгәышгьы иара иганахь ала Рауль Ҳаџьымба Аԥсны Ахадас дахьалырхыз идиныҳәалеит.
Анаҩс Аԥсны Ахадеи хьӡи-ԥшеи згым аспорстмени алацәажәеит Аԥсны аспорт аҭагылазаашьа. Аԥсны Ахада ишазгәеиҭаз ала, ҳтәылаҿы ирацәаҩуп аҿар аспорт занааҭс ишьҭыхны знапы алазкырц зҭаху, урҭ рзы иаԥҵатәуп аҭагылазаашьа.
«Аҿар ииашаҵәҟьаны рҽадцалан аспорт рҽазыҟарҵо иалагар, уи дара рымацара ракәӡам иззеиӷьхо, ҳара ҳҳәынҭқаррагьы иазеиӷьхоит. Убри азы ауп Аԥсны аспорт аҿиара ҳус хадақәа зегьы раԥхьа изҳаргыло»,- инаҵшьны иазгәеиҭеит Рауль Ҳаџьымба. Арҭ азҵаарақәа рҿы иара иажәақәа рыла даара акраҵанакуеит адунеи ҳахьӡ ахзырҵәахьо аԥсуа спортсменцәа ргәаанагара.